贈林耕叟赴湖帥幕
作者：趙汝騰
朝代：宋

paragraphs: 東萊之師，是爲拙齋。
學無不究，道無不該。
體統純正，規模拓恢。
卓成一家，猶斗之魁。
未及百年，遺響冷灰。
我守寶婺，四學是開。
以導生徒，俾紹東萊。
回首七霜，諒多成材。
英英耕叟，我友自孩。
吐詞不羣，制行亦瑰。
勉以朱學，持論不回。
僕家源流，是擁是培。
仲尼得伋，垂教方來。
拙齋有孫，其道未頹。
且告瓜熟，定王之臺。
僮馬載馳，羔鴈屢催。
予聞湘流，夙稱聖涯。
懋陵之邦，元公所胎。
南軒昭昭，五峰巍巍。
豈無秀民，可與摩揩。
求仁得仁，懋哉懋哉。